Усяго ў фестывалі задзейнічаны тры нашы вядучыя сімфанічныя калектывы (акрамя філарманічнага, яшчэ Прэзідэнцкі аркестр РБ і аркестр Беларускай оперы), а таксама два з Расіі (камерны ансамбль “Салісты Масквы” і аркестр “Новая Расія”). Суквецце ж салістаў уразіць як знаўцаў, так і самую шырокую публіку: Юрый Башмет, Гідон Крэмер, Віктар Траццякоў, Ігар Бутман, лаўрэаты апошніх конкурсаў імя М.Растраповіча ў Парыжы, імя Я.Сібеліуса ў Хельсінкі, імя П.Чайкоўскага ў Маскве. Адбудзецца і сусветная прэм’ера твора беларускага кампазітара Г.Гарэлавай. Завершыцца ж беларуская частка фестывалю 23 верасня — праграмай “Класіка сустракае джаз” у Летнім амфітэатры ў Віцебску.